Tiden er efterhånden løbet fra de godt 1.300 gul-orange nødtelefoner, der står i rabatten langs landets motorveje.

Da de fleste bilister efterhånden har en mobiltelefon, er der ikke længere behov for telefonerne, vurderer Vejdirektoratet i en pressemeddelelse.

Sidste år blev der kun foretaget to nødopkald fra telefonerne, der står med to kilometers mellemrum langs motorvejene. Derudover blev der otte gange ringet om trafikfarlige situationer, og 88 gange bad bilister om vejhjælp ved hjælp at telefonerne, oplyser Vejdirektoratet. I 2010 foretog trafikanterne til sammenligning 668 opkald.

- De gamle nødtelefoner er simpelthen blevet overhalet af den nye teknologi i form af mobiltelefonerne, siger trafikdirektør Niels Tørsløv fra Vejdirektoratet.

Gamle telefoner er dyre at udskifte

Hvert år bruger staten godt fire millioner kroner på at drive telefonerne, og de penge vil nu blive sparet sammen med de 56 millioner kroner, det ville kræve at forny telefonerne, der efterhånden har mange år på bagen.

- Hvis vi skulle forny nødtelefonerne, ville hver enkelt nødopkald – hvis man gør det hele op i udgifter til løbende drift og udskiftninger - koste mere end én million kroner, siger Niels Tørsløv.

Læs også : VIDEO Efter 111 år svinder behovet for et opkald til nummeroplysningen

Omkring 30 telefoner, der står ved broer, tunneller og andre vigtige trafikhovedpunkter, vil dog blive bevaret.

Trafikdirektør Niels Tørsløv frygter ikke, at telefon-massakren vil gå ud over trafiksikkerheden, da 96 procent af alle husstande har en mobiltelefon.